Nota informativă

la proiectul hotărârii Guvernului „Cu privire la modificarea şi completarea Hotărârii Guvernului nr. 391 din 19 aprilie 2000”

***Cauzele care au condiţionat elaborarea proiectului, iniţiatorii proiectului***

Unitatea de coordonare, implementare şi monitorizare a proiectului de restructurare a sistemului sănătăţii finanţat de Banca Mondială, a fost instituită în baza Hotărîrii Guvernului nr. 391 din 19.04.2000, cu modificare ulterioară, pentru implementarea şi coordonarea activităţilor de valorificare a asistenţei tehnice acordate de Banca Mondială pentru reforma sistemului sănătăţii, precum şi pentru implementarea proiectelor finanţate de către alţi donatori în domeniul sănătăţii publice în baza acordurilor cu aceste organisme internaţionale.

În perioada din momentul instituirii până în prezent, Unitatea a implementat sau coordonat implementarea a 14 proiecte în domeniul sănătăţii, finanţate de diverse organizaţii internaţionale.

Dat fiind faptul, că:

* începînd cu anul 2008, după finisarea realizării activităţilor finanţate de către Agenţia Internaţională de Dezvoltare (Banca Mondială), Unitatea implementează în special granturile Fondului Global de Combatere a SIDA, Tuberculozei şi Malariei,
* în conformitate cu prevederile Legii nr.220/2007, art. 3, Unitatea în anul 2009 s-a înregistrat la Camera Înregistrărilor de Stat în calitate de Instituţie Publică, şi
* componenţa nominală a Comitetului de Supraveghere al Unităţii s-a modificat,

a apărut necesitatea modificării şi completării Hotărîrii Guvernului nr. 391 din 19.04.2000 cu noi prevederi.

Proiectul hotîrării Guvernului „Cu privire la modificarea şi completarea Hotîrării Guvernului nr. 391 din 19 aprilie 2000” propune actualizarea sarcinilor şi funcţiilor Unităţii, care îi sunt atribuite.

Sunt propuse modificările şi completările la mecanismul de monitorizare şi supraveghere a gestionării surselor externe disponibile prin substituirea Comitetului de supraveghere a valorificării asistenţei tehnice acordate de Banca Mondială prin Consiliul de administrare a IP „Unitatea de coordonare, implementare şi monitorizare a proiectelor în domeniul sănătăţii”.

În componenţa Consiliului de administrare al Unităţii sunt propuşi reprezentanţi ai autorităţilor administraţiei publice centrale şi reprezentanţii organizaţiilor internaţionale, acreditate în Republica Moldova. Preşedintele Consiliului se propune a fi Ministru al sănătăţii.

Suplimentar, se completează cu unele funcţii actualele funcţii ale Consiliului, cum ar fi: supravegherea utilizării mijloacelor financiare ale Unităţii conform destinaţiei şi devizului de cheltuieli stabilite, avizarea structurii organizaţionale a Unităţii, statele de funcţii şi remunerarea personalului, stabilirea perioadei de evaluare a performanţei directorului executiv al Unităţii, aprobarea termenilor de referinţă, condiţiilor şi prevederilor contractului acestuia etc.

***Scopul şi obiectivele proiectului***

Actualizarea sarcinilor şi funcţiilor Unităţii pentru gestionarea surselor financiare externe în domeniul sănătăţii, în vederea asigurării obţinerii rezultatelor maxim posibile.

***Elementele novatorii ale proiectului şi rezultatele scontate***

Proiectul este elaborat întru aducerea Regulamentului Instituţiei Publice ”Unitatea de Coordonare Implementare şi Monitorizare a Proiectului de Restructurare a Sistemului Sănătăţii” în concordanţă cu normele legale existente, asigurarea bunei implementări a proiectelor aflate în derulare.

***Nivelul de compatibilitate a proiectului cu normele Convenţiei Europene privind protecţia drepturilor şi libertăţilor fundamentale ale omului şi legislaţiei comunitare***

Proiectul prezentat respectă toate prevederile Convenţiei Europene privind protecţia drepturilor şi libertăţilor fundamentale ale omului precum fortifică unele şi alte convenţii internaţionale, cum ar fi Declaraţia de la Helsinki, adoptată la cea de a 18-a Reuniune Medicală Mondială de la Helsinki, Finlanda, din 1964, astfel cum a fost modificată ultima dată de către Reuniunea Medicală Mondială.

***Evaluarea economico-financiară***

Aceste modificări şi completări corespund prevederilor legale, nu impun cheltuieli sau alocări suplimentare financiare.

***Obiecţiile, recomandările şi evaluările pe marginea proiectului în cauză înaintate de către instituţiile interesate şi concluziile acestora***

Proiectul a fost plasat pe pagina web a Ministerului Sănătăţii pentru consultări publice (www.ms,gov.md - legislaţie/ transparenţa decizională/modulul de participare/proiecte - proiectul hotărîrii de Guvern „Cu privire la modificarea şi completarea Hotărârii Guvernului nr. 391 din 19 aprilie 2000”.

***Acţiuni ulterioare adoptării proiectului***

Ulterior adoptării proiectului vor fi întreprinse măsurile de rigoare pentru implementarea prevederilor stipulate.

**Ministru Mircea BUGA**